次韻呈天台宰
作者：左緯
朝代：宋

paragraphs: 僕也不自知，愛詩已成癖。
有作盈一囊，無人爲攟摭。
將求識者觀，千里事行役。
揚舲入武林，禰刺久未釋。
一日謁尚書，尚書爲虛席。
號僕以詩人，聲名從此得。
日上尚書堂，見公於侍側。
公時訪天台，頗恨未嘗識。
洎僕將告歸，贈言羨好色。
歲月不我留，八年如頃刻。
俄聞綰銅符，無乃慰平昔。
自古神仙才，多居隱吏職。
豈不見王喬，葉縣飛雙舄。
又不見葛洪，句漏流丹石。
付公以天台，人事有中的。
茲山八百里，窈窕多奇跡。
桐柏古洞天，金庭在其域。
三災不能侵，歷數無終極。
景命今始興，吾君壽千億。
公名亦俱傳，何啻登仙籍。
僕雖生此邦，仙果未得食。
今日返問公，何處桃花碧。
公疑我骨凡，未肯言消息。
骨凡安敢辭，此桃亦終覓。